– Я бачу, бачу, што творыцца няшчасце. Паблытаны формы і метады працы, ды ўсё тут у вас паблытана. Я скажу прама, хлопцы: вы палаяліся адзін з адным, і на гэтым грунце ствараеце новую арганізацыю. Прынцыповых разыходжанняў у вас няма, я гэта выразна бачу. Палітасьветай займацца зараз нікому не трэба, і “Маладняку” найперш. Вучыцца патрэбна, расці – патрэбна, усім, і маладнякоўцам, і усім. Крытыка – так, крытыка павінна быць не асабістая, а здаровая, сталая крытыка, толькі на такой крытыцы можа развівацца мозг. Ніхто з вас не давёў прынцыповых разыходжанняў, а калі іх няма, дык… У вас адна справа, адзін корань, я не бачу патрэбы разыходзіцца.